দুর্ভাগ্যবশতঃ ১৯৭২ সালে জনগণকে জড়িত করে পুঙ্খানুপুঙ্খ আলোচনা ও বিতর্কের মধ্য দিয়ে সংবিধান রচনার পথে না গিয়ে, তা রচনায় নেতৃত্বের দায়িত্ব দেয়া হলো মুক্তিযুদ্ধ না-করা আইনজ্ঞ কামাল হোসেনকে। তিনি প্রধানতঃ ভারতের সংবিধানকে আদর্শস্থানীয় গণ্য করে বাংলাদেশের জন্যে একটি সংবিধান রচনা করলেন, যেখানে আর নির্বাহী ক্ষমতাসম্পন্ন রাষ্ট্রপতির পদ থাকলো না। রাষ্ট্রপতিশাসিত সরকারের পরিবর্তে ভারতের মতো বাংলাদেশেও প্রতিষ্ঠিত হলো সংসদীয় সরকার।